Lefra produksies open met splinternuwe #lekkerlagklug “DAA’ GAAT DIE BRUID!” by KKNK
Met Ana van Achterbergh, Cobus Venter, Debrè Rossouw, Edrien Erasmus, Gert van Tonder, Lieb Bester, Marga van Rooy en Phillru van Achterbergh
KKNK, Oudtshoorn, Johnny Bisschoff-saal
Donderdag, 24 Maart @ 19:00 | Vrydag, 25 Maart @ 09:00 | Saterdag, 26 Maart @ 19:00 | Sondag, 27 Maart @ 09:00 | Maandag, 28 Maart @ 09:00 | Dinsdag, 29 Maart @ 14:00 | Woensdag, 30 Maart @ 09:00
Lefra Produksies is reeds bekend vir hulle lekkerlagklugte wat gehore landwyd sedert 2012 vermaak, en vanjaar is klugkoning Frans Swart se Afrikaanse vertaling van Ray Cooney en John Chapman se weghol-treffer, Daa’ Gaat die Bruid! aan die beurt en besoek die KKNK in Oudtshoorn vanaf 24 tot 30 Maart. Die produksie speel elke dag by die Johnny Bisschoff-saal en besprekings kan gedoen word by Computicket 08619158000 of by www.computicket.com Die oorpsronklike There Goes The Bride is een van Cooney en Chapman se mees suksesvolle Westend-klugte tot op hede, en uittreksels vanuit die Londonse resensies beskryf die klug dalk die beste: “... die klug word lawwer en snaakser soos dit aangaan... dit het tempo, presisie en vernuf”, was die uitspraak in die London Daily Mirror. Volgens die BBC is dit “briljant geskryf”. Daa’ Gaat die Bruid! spog met top akteurs soos Ana van Achterbergh, Cobus Venter, Debrè Rossouw, Edrien Erasmus, Gert van Tonder, Lieb Bester, Marga van Rooy en Phillru van Achterbergh. Frans Swart hanteer weer die regie. Swart sê hy is baie opgewonde oor Daa’ Gaat die Bruid! “Die lekkerte is dat hierdie klug nog nooit in Suid-Afrika opgevoer is nie, en dus ken niemand die storie of ontknoping nie”. DAA’ GAAT DIE BRUID word in samewerking met Stuttaford van Lines, McCarthy Volkswagen Arcadia, RSG en Sounds Good aangebied.
In Daa’ Gaat die Bruid! is dit die oggend van Judy (Debrè Rossouw) se troue. Alles is in rep en roer om alles in gereedheid te bring vir die troue later die dag. En dan slaan die klug toe! Terwyl Judy en haar ma, Ursula (Edrien Erasmus) gereed is om kerk toe te vertrek, kry haar pa Malan (Cobus Venter), die uitvoerende hoof van ‘n advertensiemaatskappy, ‘n hou op die kop en dan begin die poppe dans – letterlik! Polly (Ana van Achterbergh), ‘n pragtige “cut-out” meisie van een van sy advertensieveldtogte, kry lewe. Voeg daarby ‘n seniele ouma (Marga van Rooy), ‘n moeilike oupa (Lieb Bester), ‘n verdwaalde skoonpa (Gert van Tonder), ‘n flambojante assistant (Phillru van Achterbergh) en ‘n deur of drie, en jy beskik oor al die lekkerlag elemente van nog ‘n histeriese Lefra-klug!
Vanjaar is Marga van Rooy se 52ste jaar as professionele verhoogaktrise. Nadat sy is 1965 die heel eerste Jamie Uys dramabeurs aan die Universiteit van Pretoria losgeslaan het, voltooi sy haar BA drama-graad en ook haar BA Honneurs-graad, cum laude. Marga is in 1964 aangestel by die destydse Transvaalse Raad vir Uitvoerende Kunste en speel uiteenlopende rolle, van Shakespeare tot Melt Brink, Tjekov tot Sophocles, waar sy heelwat nominasies en toekennings ontvang vir haar spel. Tydens haar tyd by Sukovs vanaf 1994 tot 1995 verower sy die landwye Vita-prys vir haar drama Die Pakkamer as Dramaturg en beste byspeelster in Pieter Fourie se Groot Wit Roos. Maar landswye bekendheid volg haar uitbeelding van Worsie se ma in die TV reeks Vetkoekpaleis. Sy was ook te siene in Egoli, Sewende Laan en in 2015 Villa Rosa op Kyknet. In 2014 verower sy die beste byspeelster titel vir die film Die Windpomp. Ook benoem vir n Safta vir Fanie Fourie se Lobola. Na baie jare van optree in eenvrou vertonings by feeste bv. met Dot Serfontein, P.H. Nortje en mikro werke, word sy in 2015 genomineer as beste byspeelster vir haar rol by die feeste in Beauty Queen van Martin McDonagh o.l.v. Henry Mylne. (Vir n Fiesta toekenning). Marga het die rol van Mevrou Koekemoer vertolk in verlede jaar se My Boetie se Boetie se Boetie se Baba.